钦定古今图书集成/明伦汇编/氏族典/第205卷 > 高衎
## 钦定古今图书集成/明伦汇编/氏族典/第205卷 > 高衎

按《金史高衎传》：“衎字穆仲，辽阳渤海人，敏而好学，自
少有能赋声。年二十六，登进士第，乞归养，逾二年方
调漷阴丞。召为尚书省令史，除右司都事，母丧去官，
起复吏部员外郎，摄左司员外郎。大奉国臣者，辽阳
人，先为东京警巡院使，以赃免去。衎与奉国臣有乡
里，旧拟为贵德县令，海陵大怒，于是衎决杖降为清”
水县主簿。居二年，为大理司直，迁户部员外郎、同知
中都都转运使、太常少卿、吏部郎中。大定初，转左司
郎中，迁吏部尚书。衎三为吏部，铨事修理，选人便之。
五年，为贺宋国生日使，中道得疾去职。大定七年，卒。